**Klímavészhelyzet**

A világ szerencsésebb pontjain a klímaválság alapkérdéseiben – hogy a földi éghajlat az ipari civilizáció miatt módosul, és a változások eredője negatív, a következmények pedig az emberi társadalmat veszélyeztetik – már konszenzusra jutottak. Vita legfeljebb arról folyik, hogy mennyi időnk van hátra, és mi a teendőnk, ha mégis megpróbálunk megmenekülni. Mi azonban rendkívül nehéz helyzetben vagyunk ellenzéki pártként egy olyan országban, ahol bármiféle valós klímavédelmi lépést csak a kormány ellenében lehet megtenni.

„A magyar kormány számára fontos a klímaváltozás elleni küzdelem, ám ami a vészhelyzetet illeti, ott nem hamarkodnánk el a döntést.”

„A klímaváltozás elleni fellépés baloldali huncutság.”

„Aki szerint a klímaváltozás egy kommunista trükk, az nem normális.”

„Magyarország egy klímabajnok.”

„Ha lesz pénz, ha az EU ehhez nyit forrásokat, akkor vállaljuk.” (az uniós klímacélokat).

Ezek ugyanannak ez embernek a szavai a klímaproblémáról, 2019-ből. Akkor is furcsállnánk, ha egy átlag állampolgárról lenne szó, de a fentieket Orbán Viktor magyar kormányfő mondta. Az idézetek leginkább azt bizonyítják, hogy az országot olyan ember vezeti, aki nem érti, miről szól a XXI. század legsúlyosabb válsága, és kizárólag a napi politikai haszon szempontjából hajlandó foglalkozni a kérdéssel.

Nekünk, akik egy zöld, baloldali pártot képviselünk, értelemszerűen más szempontjaink vannak. A zöld, baloldali politika alapja a környezeti, társadalmi és gazdasági fenntarthatóság – de ha olyan válság közelít, amelyben potenciálisan mind meghalunk, akkor nincs értelme fenntarthatóságról beszélni. A kormány stratégiája, hogy a homokba dugja a fejét, és kivár, hátha elmúlik a klímaválság. Mi más stratégiát követünk: megpróbáljuk cselekvésre bírni a kormányt, illetve – a kormányzati passzivitást megkerülve – a kisebb közösségeket: az önkormányzatokat, a civil csoportokat, a társadalmat. Azt tesszük, ami a kormány feladata lenne – nincs más választásunk, mert a gyerekeink meg az unokáink nyilván nem fogják elfogadni magyarázatul, hogy azért nem csináltunk semmit, mert vártunk, hogy a kormánynak hátha megjön az esze.

A klímaprobléma elmélete a 90-es évek, az 1992-es riói klímacsúcs óta ismertek. Nem kell új tudományos eredményekre várni: minden úgy történik, ahogy a tudósok akkor jelezték, annyi a különbség csupán, hogy a változások gyorsabbak és radikálisabbak. Bő negyed százada tudjuk, hogy mire kell számítanunk, és azt is, hogy a negatív hatások Magyarországot kiemelten fogják érinteni – számomra magyar parlamenti képviselőként elkeserítő, hogy egyetlen kormányzati lépést sem tudok említeni az elmúlt 27 évből, ami érdemben csökkentette volna a kitettségünket, vagy legalább a felkészülést szolgálta volna. Elpazaroltunk 27 évet, és még mindig arra várunk, hogy a kormány eldöntse, bolsevista trükk-e a klímaváltozás, ahelyett, hogy a megoldáson dolgoznánk – ez a magyar rendszerváltás egyik legsúlyosabb adóssága.

Más, értelmesebb politikai elittel megáldott országok ezalatt nem csak keresgélték, hanem részben meg is találták a megoldást. Miközben nálunk a miniszterelnök és a köztársasági elnök egymás szavába vágva bizonygatja, hogy nincs semmi teendőnk, hiszen a rendszerváltás után, a magyar ipar összeomlása miatt már úgyis csökkent a szén-dioxid-kibocsátásunk, meg egyébként is atomerőművet építünk, ami majd karbonsemlegessé teszi a magyar energiatermelést – a dán főváros, Koppenhága 1990 óta 60 százalékkal csökkentette a saját karbonlábnyomát. A dánok nem találtak ki semmit, amit mi nem tudnánk megcsinálni. A koppenhágai lakások 98 százaléka távfűtött, és a fűtőművek döntően megújuló energiát használnak. Ez nem űrtechnológia, Budapesten is működne. A koppenhágai városi intézmények olyan áramot vásárolnak, amelyet szélerőművekben állítanak elő. A dán energiaszolgáltatóknak van ilyen termékük. A magyar szolgáltatóknak is lehetne, ha a kormány nem tiltotta volna meg a szélerőművek engedélyezését. A koppenhágai napi utazások kétharmada kerékpárral történik, és csak a lakosság 10 százaléka ül naponta autóba. Ezt az arányt nálunk is el lehetne érni, ha lennének biztonságos bicikliutak, ha megépülne a kerékpáros gerinchálózat, és ha kötelező lenne az útépítésre fordított állami pénzek adott hányadát kerékpárutak létesítésére fordítani.

A svédországi Göteborgban hétköznapokon dugódíj segíti a belváros autóforgalmának mérséklését, a bevételekből pedig a közösségi közlekedést fejlesztik, most alakítják ki Európa legnagyobb elektromos buszparkját. Bécsben rájöttek, hogy ahol fák és bokrok vannak a házak között, ott sokkal kisebb a nyári hősziget-hatás, ezért most klímavédelmi céllal fejlesztik a zöldterületeket – ami amúgy épp az ellentéte annak, amit eddig az Orbán-kormány Budapesten csinált. Vannak továbbá olyan bécsi kerületek, ahol csak olyan lakások építését engedélyezik, amelyek nem használnak fosszilis fűtőanyagot. Ljubljanában 2007-től kezdődően több mint 2000 olyan projektet indítottak, amelynek célja, hogy a város karbonlábnyomát csökkentsék, a fenntarthatóságát pedig növeljék. Ökostrandokat alakítottak ki a Száva folyón (nálunk épp lebetonozná a kormány a Rómait), 50 ezer fát ültettek és 45 új parkot hoztak létre, támogatást adnak a tetők, a falak és az erkélyek zöldítéséhez. Németország a fapados repülések megadóztatására készül, ezzel párhuzamosan éjszakai gyorsvasút-járatok indulnak a német nagyvárosok között, illetve Európa nagyobb városaiba. Spanyolország tíz év alatt 3000 megawatt kapacitású nap- és szélerőművet telepít – ez 40 százalékkal több Paks2 tervezett kapacitásánál –, és 2050-ben már kizárólag zöldenergiával fog áramot termelni.

Bármerre nézünk, jó gyakorlatok és megvalósult tervek sokaságát látjuk, közben pedig az Orbán-kormánytól és a magát zöld szerepbe álmodó köztársasági elnöktől azt hallgatjuk, hogy Magyarországnak klíma-ügyben nincs semmi tennivalója. A helyzet pedig még annál is rosszabb, mint ha nem tettnének semmit. 2010 óta egyetlen új szélerőművet sem engedélyeztek. A napelemekre és a hőszivattyúkra büntetőadót vetettek ki. Két évnyi tárgyalással elérték, hogy az EU-tól lakossági energiahatékonyságra kapott támogatásokat ne kelljen odaadni a háztartásoknak a hőszigetelési, fűtés-korszerűsítési beruházások vissza nem térítendő támogatására, hanem ehelyett intézményi korszerűsítésre, például a TEK úszómedencéjére költhessék. A kisléptékű, alacsony szén-dioxid-kibocsátású agrárgazdálkodás legfontosabb szellemi bázisát, a kishantosi központot megszüntették. Az állami földek privatizációja után az érintett területeken ma gépesített, vegyszerintenzív nagyüzemi gazdálkodás zajlik, hatalmas szén-dioxid-kibocsátással. Az ökológiai gazdálkodásba vont termőterület – az egész EU-ban egyedüliként – Magyarországon nem nő, hanem csökken. A vízgazdálkodásban a vízvisszatartás helyett továbbra is a 19.-20. századi szemléletű, katasztrófavédelmi logikájú, az árhullámok minél gyorsabb levezetésére épülő árvízvédelmet erőltetik, aminek következtében Magyarország területének 50 százalékát felváltva sújtja az ár- és a belvíz, illetve az aszály. A víztakarékos öntözési eljárások elterjesztése helyett ingyenessé tették a rétegvízkészletek öntözési célú felhasználását, ami a talaj további kiszáradásához és elszikesedéséhez vezet. A városok parkosítása helyett megkaptuk a Kossuth tér, az Orczy park és a József nádor tér letarolását. A közösségi közlekedés fejlesztése helyett Budapest lett Európa roncsbusz-temetője. Nem csak az EU-ban, de az egész kontinensen mi vagyunk az egyetlen állam, ahol a környezet- és klímavédelemnek nincs önálló tárcája és egyértelmű kormányzati felelőse. Olyan mértékben lógunk ki a klímatudatosság és a fenntarthatóság felé mutató európai trendekből, mintha nem ezen a földrészen, hanem valahol a harmadik világban élnénk.

A magyar kormány klíma-elképzeléseinek sarkalatos pontjára, a tervezett paksi bővítésre külön is szeretnék kitérni. Az Orbán-kormány azt állítja, hogy atom nélkül nincs klímasemlegesség. Ha ez az állítás igaz lenne, akkor a Föld el lenne veszve, hiszen a világ országainak többségében egyáltalán nincs atomerőmű. Az EU-ban is a tagállamok fele atommentes. Azt tehát felelősen nem lehet kimondani, hogy a nukleáris energia nélkül megoldhatatlan a zöld átmenet. A már említett Dániában például 40 százalék a megújulók aránya az energiatermelésben, és ott csökken a leggyorsabban az egy főre jutó üvegházgáz-kibocsátás, pedig egyetlen atomreaktoruk sincs. De akad más probléma is ezzel az atomközpontú magyar állásponttal. Az IPCC, az ENSZ klímaváltozással foglalkozó kormányközi testülete legutóbbi jelentése szerint a következő néhány évben drasztikusan csökkentenünk kell a szén-dioxid-kibocsátást, különben a felmelegedés visszafordíthatatlanná válik. Ezt azok a tudósok állítják, akiknek klímaügyben eddig is mindenben igazuk volt - kivéve a változások tempóját, mert azt alulbecsülték. Tehát maximum tíz évünk van, hogy változtassunk. A nyugati országokban viszont egy atomerőmű felépítéséhez – az engedélyek megszületésétől a hálózatra termelés megkezdéséig – átlagosan 15 év kell. Vagyis azok az atomerőművek, amelyek ma még csak papíron léteznek, biztosan nem fognak szerepet játszani a klímaváltozás megoldásában: vagy előbb megoldjuk az energiahasználat drasztikus átalakításával, vagy nem lesz megoldva, és az éghajlatváltozás tragédiába torkollik. Ráadásul az atom egyáltalán nem karbonsemleges: ha tisztességesen, a teljes életciklusra kiszámítjuk az uránbányászathoz, az uránérc feldolgozásához, a nukleáris fűtőanyag gyártásához, az atomerőművek építéséhez és bontásához, a használt fűtőelemek reprocesszálásához, a radioaktív hulladék tárolásához kapcsolódó szén-dioxid-kibocsátást, kiderül, hogy az egységnyi energiára jutó üvegházgáz majdnem akkora, mintha gázzal termelnénk áramot. Az atomerőmű tehát nem a megoldás, hanem a probléma része.

A valódi megoldásig, vagy annak híján a tragédiáig tartó átmeneti időszak – amelyben már jócskán benne vagyunk, hiszen a klímaválság hatásait naponta érzékeljük – nem mindenkit egyformán fog érinteni. Magyarország Európában a sérülékenyebb országok közé számít, Európánál azonban vannak lényegesen kitettebb részei a világnak: akinek a lakóhelyét hamarosan elöntik a jégolvadás miatt megemelkedő tengerek, vagy akik ivóvíz nélkül maradnak, mert a gleccserek elolvadása nyomán kiszáradnak a folyók. A klímakrízis olyan menekülthullámokat indíthat el, amelyekhez még hasonlót sem láttunk korábban. Már csak ezért is szolidárisnak kell lennünk velük: meg kell előzni, hogy a lakóhelyük elhagyására kényszerüljenek. Nem csak nekünk: az egész fejlett világnak. Nem tartható tovább az a gyakorlat, hogy Európa Ázsiába helyezi ki a legnagyobb karbonlábnyomú termelési folyamatokat, aztán büszkén bejelenti, hogy odahaza mennyivel csökkent a gázkibocsátás. A klímának mindegy, hogy ugyanaz a szén-dioxid Németországban vagy Kínában kerül a levegőbe: csak egyetlen Föld, egyetlen globális éghajlati rendszer van. Nem támogathatjuk repülőgép-vásárlással vagy más gazdasági, politikai gesztussal az amazonasi erdőégetéseket felgyorsító brazíliai vezetést, mert az ő problémájuk pillanatok alatt a mi problémánk is lesz. Nem vásárolhatunk dél-amerikai marhahúst magyar termékek helyett, mert a szállítás még az élelmiszer előállításánál is sokkal nagyobb gázszennyezéssel jár.

Magyarországnak van tennivalója, és van felelőssége, globális és lokális léptékben is. A magyar lakosságot, a hazai településeket föl kell készíteni a várható változásokra, segítséget kell nyújtani az egyéneknek, a helyi kisközösségeknek, az önkormányzatoknak a megelőzésben és az alkalmazkodásban. A Párbeszéd parlamenti határozati javaslatot és törvényjavaslatot nyújtott be a halaszthatatlan feladatok elvégzése érdekében; azért, hogy Magyarországnak is legyenek előremutató, számonkérhető és az éghajlati válság megoldásához hozzájáruló klímacéljai, valamint az alkalmazkodást szolgáló intézkedési tervei. Olyan klímavédelmi törvényre van szükség, amely az államműködés minden területén megfogalmazza a feladatokat és a teljesítés értékelésének módjait. Ebben a törvényben kell rögzíteni, hogy 2030-ra legalább 55 százalékkal csökkenti fogjuk az ország üvegházgáz-kibocsátását, legalább 30 százalékkal csökkentjük az energiafelhasználást, a végső energiafogyasztás legalább 35 százalékát megújuló energiákból nyerjük, valamint 2050-re elérjük a teljes klímasemlegességet, a nettó nulla üvegházgáz-kibocsátást. Mindezt most kell elkezdenünk: nincs időnk várni, és nincs több haladék - most kell behoznunk az elpazarolt évtizedeket.

Szabó Tímea, Párbeszéd